 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/17

URBROJ: 2140/01-08/1-19-2

Krapina, 18. srpnja 2019.

**MINISTARSTVO ZAŠTITE OKOLIŠA I**

**ENERGETIKE**

**Odsjek za ocjenu prihvatljivosti**

**zahvata za prirodu**

**Radnička cesta 80/VII**

**10000 Zagreb**

|  |  |
| --- | --- |
| **PREDMET:** | **Centar za deinstitucionalizaciju osoba s tjelesnim i intelektualnim poteškoćama u Donjoj Stubici - prethodna ocjena prihvatljivosti zahvata za ekološku mrežu**- mišljenje, traži se |

Poštovani,

Ovlašteni arhitekt Petar Stipišić iz Varaždina je ovom Upravnom odjelu podnio zahtjev za prethodnu ocjenu prihvatljivosti zahvata “Centar za deinstitucionalizaciju osoba s tjelesnim i intelektualnim poteškoćama" za ekološku mrežu nositelja zahvata Centar za rehabilitaciju Varaždin. Uz zahtjev koji sadrži sve podatke sukladno članku 30. stavku 2. Zakona o zaštti prirode (“Narodne novine” broj 80/13, 15/18 i 14/19) dostavljeni su i podaci o zahvatu, lokaciji zahvata te kratki opis zahvata.

Predmetnim zahvatom koji bi se nalazio u neposredoj blizini Centra za rehabilitaciju u Donjoj Stubici planira se izgradnja zgrade Centra za deinstitucionalizaciju osoba s tjelesnim i intelektualnim poteškoćama na k.č. 3837/1 k.o. Donja Stubica.

Prema Uredbi o ekološkoj mreži („Narodne novine“ broj 124/13 i 105/15) planirani zahvat se nalazi unutar područja ekološke mreže, unutar Područja očuvanja značajno za vrste i stanišne tipove (POVS) - HR2000583 Medvednica, a detalji o zahvatu nalaze se u opisu zahvata koji se dostavlja u prilogu.

Kako je člankom 30. stavak 3. Zakona o zaštiti prirode („Narodne novine“ broj 80/13, 15/18 i 14/19) određeno da će nadležno tijelo zatražiti prethodno mišljenje Ministarstva o mogućnosti značajnih negativnih utjecaja zahvata na ciljeve očuvanja i cjelovitost područja ekološke mreže pozivate se da nam isto dostavite u roku od 15 dana od dana primitka zahtjeva.

**PROČELNIK**

mr.sc.Stjepan Bručić, dipl.ing.građ.

Prilog:

1. Opis zahvata, izrađivača Centar za rehabilitaciju Varaždin

 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/17

URBROJ: 2140/01-08/1-19-7

Krapina, 16. rujan 2019.

Krapinsko-zagorska županija, Upravni odjel za prostorno uređenje, gradnju i zaštitu okoliša, temeljem članka 30. stavka 4. vezano za članak 29. stavak 2. Zakona o zaštiti prirode („Narodne novine“ broj 80/13, 15/18 i 14/19), a povodom zahtjeva Centra za rehabilitaciju Varaždin, Zinke Kunc 47, Varaždin, za Prethodnu ocjenu prihvatljivosti za ekološku mrežu za zahvat izgradnje Centra za deinstitucionalizaciju osoba s tjelesnim i intelektualnim poteškoćama na području Grada Donja Stubica, nakon provedenog postupka, donosi

**R J E Š E N J E**

1. Planirani zahvat „Izgradnja Centra za deinstitucionalizaciju osoba s tjelesnim i intelektualnim poteškoćama na području Grada Donja Stubica” na k.č.br. 3837/1 k.o. Donja Stubica, nositelja zahvata Centar za rehabilitaciju Varaždin, prihvatljiv je za ekološku mrežu.
2. Ovo Rješenje objavljuje se na internetskim stranicama Krapinsko-zagorske županije.
3. Ovo Rješenje izdaje se na rok od četiri godine.

***O b r a z l o ž e n j e***

Upravni odjel za prostorno uređenje, gradnju i zaštitu okoliša Krapinsko-zagorske županije (u daljem tekstu: Upravni odjel) zaprimio je 17.07.2019. godine zahtjev Centra za rehabilitaciju Varaždin, Zinke Kunc 47, Varaždin putem opunomoćenika ovlaštenog arhitekta Petra Stipišića iz Varaždina, za provedbu postupka Prethodne ocjene prihvatljivosti za ekološku mrežu za zahvat izgradnje Centra za deinstitucionalizaciju osoba s tjelesnim i intelektualnim poteškoćama na području Grada Donja Stubica, na k.č.br. 3837/1 k.o. Donja Stubica.

U zahtjevu su sukladno odredbama članka 30. stavka 2. Zakona o zaštiti prirode navedeni svi podaci o nositelju zahvata i planiranom zahvatu.

Upravni odjel je 18.07.2019. godine temeljem članka 30. stavka 3. Zakona o zaštiti prirode, od Ministarstva zaštite okoliša i energetike (u daljnjem tekstu: Ministarstvo) zatražio prethodno mišljenje o mogućnosti značajnih negativnih utjecaja zahvata na ciljeve očuvanja i cjelovitost područja ekološke mreže (KLASA: UP/I-351-01/19-01/17, URBROJ: 2140/01-08/1-19-2). Prethodno mišljenje Ministarstva (KLASA: 612-07/19-38/159, URBROJ: 517-19-4 od 07.08.2019.) je dostavljeno, a u njemu se navodi da se Prethodnom ocjenom zahvata može isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te da nije potrebno provesti Glavnu ocjenu zahvata.

U provedbi postupka Upravni odjel je razmotrio predmetni zahtjev, priloženu dokumentaciju, podatke o ekološkoj mreži (područja ekološke mreže, ciljne vrste i stanišne tipove) i mišljenje Ministarstva te utvrdio sljedeće.

Predmetnim zahvatom koji bi se nalazio u neposredoj blizini Centra za rehabilitaciju u Donjoj Stubici na posebnoj parceli planira se izgradnja zgrade Centra za deinstitucionalizaciju osoba s tjelesnim i intelektualnim poteškoćama na k.č.br. 3837/1 k.o. Donja Stubica. Planirani zahvat čini samostojeća zgrada dimenzija 22 x 13 metara koja sadrži prizemlje, I i II kat te potkrovlje sa 8 stambenih jedinica sa sobama za smještaj ukupno 38 korisnika centra. Na zgradu se nadovezuju terase i vanjsko stubište. Parcela će se priključiti na javnu prometnu površinu preko novoformirane parcele na način da se koristi postojeći asfaltirani kolni pristup i postojeći most preko potoka. Odvodnja otpadnih voda predviđena je razdvojenim sustavima. Odvod sanitarno-fekalnih voda je poseban zatvoreni sustav s odvodnjom u gradsku kanalizaciju. Čiste oborinske vode s krova građevine odvode se u obližnji potok, a oborinske vode s manipulativnih površina odvode se također u potok, al uz prethodni tretman preko separatora ulja i masti.

Prema Uredbi o ekološkoj mreži („Narodne novine“ broj 124/13 i 105/15) planirani zahvat se nalazi unutar područja ekološke mreže, unutar područja očuvanja značajnog za vrste i stanišne tipove (POVS) „HR 2000583 Medvednica“.

Sukladno dostavljenom mišljenju Ministarstva, a prema Karti prirodnih i poluprirodnih ne-šumskih kopnenih i slatkovodnih staništa Republike Hrvatske lokacija zahvata obuhvaća stanišne tipove I.2.1. Mozaici kultiviranih površina i E. Šume te mozaike stanišnih tipova C.2.3.2.1./I.1.8./D.1.2.1. Srednjoeuropske livade rane pahovke/ Zapuštene poljoprivredne površine/ Mezofilne živice i šikare kontinentalnih, izuzetno primorskih krajeva i J./I.5.1/C.2.3.2.1. Izgrađena i industrijska staništa/ Voćnjaci/ Srednjoeuropske livade rane pahovke. Sukladno bazi Ministarstva, unutar obuhvata zahvata ne nalaze se ciljani stanišni tipovi predmetnog područja ekološke mreže te nema nalaza ciljanih vrsta. S obzirom na lokaciju zahvata unutar antropogeno izmijenjenog područja te njegove značajke, može se isključiti mogućnost značajnog negativnog utjecaja na ciljane vrste i stanišne tipove POVS HR2000583 Medvednica.

Slijedom provedenog postupka Prethodne ocjene prihvatljivosti zahvata za ekološku mrežu, analizom mogućih značajnih negativnih utjecaja navedenog zahvata na ciljeve očuvanja i cjelovitost područja ekološke mreže, ocijenjeno je da se za planirani zahvat Prethodnom ocjenom može isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je stoga riješeno kao u izreci. Sukladno navedenom za planirani zahvat nije potrebno provesti postupak Glavne ocjene prihvatljivosti za ekološku mrežu.

Prema članku 43. stavku 1. Zakona o zaštiti prirode ovo Rješenje izdaje se na rok od četiri godine.

U skladu s odredbama članka 44. stavka 1. i 2. Zakona o zaštiti prirode ovo Rješenje dostavlja se Ministarstvu i inspekciji zaštite prirode, a prema članku 44. stavku 3. istoga Zakona ovo Rješenje se objavljuje na internetskih stranicama Krapinsko-zagorske županije.

Podnositelj zahtjeva oslobođen je plaćanja upravne pristojbe prema čl. 9. Zakona o upravnim pristojbama (“Narodne novine” broj 115/16).

UPUTA O PRAVNOM LIJEKU:

Protiv ovog Rješenja može se izjaviti žalba Ministarstvu zaštite okoliša i energetike, Zagreb, Radnička cesta 80, u roku od 15 dana od dana primitka Rješenja.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih pristojbi („Narodne novine” broj 8/17, 37/17, 129/17 i 18/19).

**PROČELNIK**

mr.sc.Stjepan Bručić, dipl.ing.građ.

DOSTAVITI:

1. Centar za rehabilitaciju Varaždin, Varaždin, Zinke Kunc 47, po opunomoćeniku ovlašteni arhitekt Petar Stipišić, Varaždin, Optujska 1
2. Ministarstvo zaštite okoliša i energetike, Zagreb, Radnička cesta 80
3. Državni inspektorat, Inspe**kcija zaštite prirode,** Zagreb,Šubićeva 29
4. Evidencija, ovdje
5. Pismohrana, ovdje